KOMISIJAS REGULA (ES) 2019/977

(2019. gada 13. jūnijs),

ar ko attiecībā uz aklonifēna, Beauveria bassiana celma PPRI 5339, Clonostachys rosea celma J1446, fenpirazamīna, mefentriflukonazola un penkonazola maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Aklonifēna, fenpirazamīna un penkonazola maksimālie atlieku līmeņi (MAL) ir noteikti Regulas (EK) Nr. 396/2005 II pielikumā. Attiecībā uz Beauveria bassiana celmu PPRI 5339 un mefentriflukonazolu konkrēti MAL netika noteikti, un šīs vielas netika iekļautas minētās regulas IV pielikumā, tāpēc attiecībā uz tām bija spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg. Clonostachys rosea celms J1446 tika iekļauts Regulas (EK) Nr. 396/2005 IV pielikumā ar ierakstu Gliocladium catenulatum celms J1446.

(2) 2017. gada 22. jūlijā Pārtikas kodeksa komisija (CAC) pieņēma Codex maksimālo atlieku līmeņus (CXL) attiecībā uz penkonazolu (2). 2018. gada 6. jūlijāCAC pieņēma CXL attiecībā uz fenpirazamīnu (3).

(3) Saskaņā ar Eiropas Parlamenta un Padomes Regulas (EK) Nr. 178/2002 (4) 5. panta 3. punktu, ja pastāv starptautiskie standarti vai ja tie noteikti tiks izstrādāti, tad tie jāņem vērā, izstrādājot vai pieņemot pārtikas aprites tiesību aktus, izņemot gadījumus, kad tādi standarti vai to daļas būtu neefektīvs vai nepiemērots līdzeklis pārtikas aprites tiesību aktu likumīgo mērķu sasniegšanai, vai ja ir attiecīgs zinātnisks pamatojums, vai ja to rezultātā aizsardzības līmenis būtu citāds, nekā atzīts par piemērotu Savienībā. Turklāt saskaņā ar minētās regulas 13. panta e) punktu Savienībai ir jāveicina saskaņotība starp pārtikas aprites tiesību aktiem un starptautiskajiem tehniskajiem standartiem, nodrošinot arī, ka nesamazinās augstais aizsardzības līmenis, kas pieņemts Savienībā.

(4) Penkonazola un fenpirazamīna CXL ir droši patērētājiem Savienībā (5), tāpēc tie būtu jāiekļauj Regulā (EK) Nr. 396/2005 kā MAL.

(5) Saistībā ar procedūru, kurā piešķir atļauju darbīgo vielu aklonifēnu saturoša augu aizsardzības līdzekļa izmantošanai uz “garšaugiem un ēdamajiem ziediem” un sakņu selerijām, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(6) Attiecīgā dalībvalsts novērtēja minēto pieteikumu saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumu.

(7) Eiropas Pārtikas nekaitīguma iestāde (“Iestāde”) pieteikumu un novērtēšanas ziņojumu novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotu atzinumu par ierosinātajiem MAL (6). Iestāde minēto atzinumu pārsūtīja pieteikuma iesniedzējam, Komisijai un attiecīgajai dalībvalstij un publiskoja to.

(8) Iestāde secināja, ka visas prasības attiecībā uz datiem ir izpildītas un pieteikuma iesniedzēja pieprasītie MAL grozījumi patērētāju drošības ziņā ir pieņemami, pamatojoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām. Iestāde ņēma vērā jaunākos datus par vielas toksikoloģiskajām īpašībām. Ne mūžilga eksponētība šai vielai, kas rodas, uzturā lietojot visus pārtikas produktus, kuros varētu būt šī viela, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieļaujamo dienas devu vai akūto references devu.

(9) Saistībā ar darbīgās vielas mefentriflukonazola apstiprināšanu pieteikums par MAL bija pievienots kopsavilkuma dokumentācijai saskaņā ar Eiropas Parlamenta un Padomes Regulas (EK) Nr. 1107/2009 (7) 8. panta 1. punkta g) apakšpunktu. Šo pieteikumu attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumu un sniedza secinājumu par darbīgo vielu saturošu pesticīdu riska novērtējuma salīdzinošo izvērtējumu, un tā ieteica noteikt tādus MAL, kas atbilst miežu, auzu, rudzu un kviešu raksturīgajiem lietojumiem saskaņā ar Savienībā pieņemtajām labajām lauksaimniecības praksēm (GAP) (8).

(10) Saistībā ar darbīgās vielas Gliocladium catenulatum celma J1446 apstiprinājuma atjaunošanu Iestāde ieteica to iekļaut Regulas (EK) Nr. 396/2005 IV pielikumā (9). Sakarā ar nesenajām izmaiņām taksonomijas noteikumos celms J1446 tika pārcelts pie sugas Clonostachys rosea.

(11) Saistībā ar darbīgās vielas Beauveria bassiana celma PPRI 5339 apstiprināšanu Iestāde sniedza secinājumu par pesticīdu riska novērtējuma salīdzinošo izvērtējumu (10). Šajā secinājumā Iestāde nevarēja izdarīt secinājumus par tāda riska novērtējumu, kāds patērētājiem rodas, uzņemot minēto vielu ar uzturu, jo daļa informācijas nebija pieejama un riska pārvaldītājiem šis jautājums bija jāizskata padziļināti. Padziļinātās izskatīšanas rezultāti tika atspoguļoti pārskata ziņojumā (11), kurā secināts, ka cilvēkam šis organisms nav patogēnisks un ka nav sagaidāms, ka pārtikā pēc darbīgās vielas izmantošanas rastos toksīni vai toksiski metabolīti. Ņemot vērā minētos secinājumus, Komisija uzskata, ka Beauveria bassiana celms PPRI 5339 būtu jāiekļauj Regulas (EK) Nr. 396/2005 IV pielikumā.

(12) Attiecībā uz penkonazolu vairāki MAL tika grozīti ar Komisijas Regulu (ES) 2019/89 (12). Minētā regula, sākot no 2019. gada 13. augusta, vairākiem produktiem noteiktos MAL pazemina līdz noteikšanas robežai. Juridiskās noteiktības labad ir lietderīgi šajā regulā noteiktos penkonazola MAL piemērot no tās pašas dienas.

(13) Balstoties uz Iestādes pamatotajiem atzinumiem un secinājumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(14) Tāpēc Regula (EK) Nr. 396/2005 būtu attiecīgi jāgroza.

(15) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Taču attiecībā uz penkonazola MAL to piemēro no 2019. gada 13. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 13. jūnijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf.

Joint FAO/WHO food standards programme Codex Alimentarius Commission. Appendix III. 40th Session. Geneva, Switzerland, 17–22 July 2017.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Joint FAO/WHO food standards programme Codex Alimentarius Commission. Appendix II. Forty-first Session. Rome, Italy, 2–6 July 2018.

(4) Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(5) Scientific support for preparing an EU position in the 49th Session of the Codex Committee on Pesticide Residues (CCPR). EFSA Journal 2017; 15(7):4929.

Scientific support for preparing an EU position in the 50th Session of the Codex Committee on Pesticide Residues (CCPR). EFSA Journal 2018; 16(7):5306.

(6) EFSA zinātniskie ziņojumi pieejami tiešsaistē: http://www.efsa.europa.eu:

Reasoned opinion on the modification of the existing maximum residue levels for aclonifen in celeriacs and certain fresh herbs. EFSA Journal 2019; 17(1):5545.

(7) Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(8) Conclusion on the peer review of the pesticide risk assessment of the active substance BAS 750 F (mefentrifluconazole). EFSA Journal 2018; 16(7):5379.

(9) Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446). EFSA Journal 2017; 15(7):4905.

(10) Conclusion on the peer review of the pesticide risk assessment of the active substance Beauveria bassiana strain PPRI 5339. EFSA Journal 2018; 16(4):5230.

(11) Review report for the active substance Beauveria bassiana strain PPRI 5339 (SANTE/11265/2018).

(12) Komisijas 2019. gada 18. janvāra Regula (ES) 2019/89, ar ko attiecībā uz bromadiolona, etofēnproksa, paklobutrazola un penkonazola maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu (OV L 22, 24.1.2019., 13. lpp.).